Diari Oficial de la Generalitat Valenciana


Sumari del DOGV 9564, del 29-03-2023 (2023/3303)

RESOLUCIÓ de 24 de març de 2023, de la Conselleria d'Educació, Cultura i Esport, per la qual es convoquen assignacions econòmiques per a desenvolupar projectes d'investigació i innovació educativa biennals, en centres docents no universitaris de titularitat pública de la Generalitat, durant els cursos acadèmics 2023-2024 i 2024-2025.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9564

Data del DOGV
:   29-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3303


Data del document
:   24-03-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 24 de març de 2023, de la Conselleria d'Educació, Cultura i Esport, per la qual es convoquen assignacions econòmiques per a desenvolupar projectes d'investigació i innovació educativa biennals, en centres docents no universitaris de titularitat pública de la Generalitat, durant els cursos acadèmics 2023-2024 i 2024-2025. [2023/3303]  
Durant el curs 2016-2017, i a través de l'Ordre 31/2016, de 4 de juliol, de la Conselleria d'Educació, Investigació, Cultura i Esport, es va donar impuls a la realització de projectes d'investigació i innovació educativa en centres educatius no universitaris de la Comunitat Valenciana (DOGV 7823, 07.07.2016).  
L'Administració educativa valenciana té com a objectiu donar suport als centres educatius i als equips docents en l'elaboració de projectes d'investigació i innovació que, de manera sistemàtica, planificada i sostenible, introdueixen canvis per tal d'afrontar exitosament els reptes educatius i socials. A més a més, vol potenciar i visibilitzar les bones pràctiques docents ja existents que revelen evidències d'impacte amb nivells alts de satisfacció i participació de la comunitat educativa i de resultats de l'alumnat; projectes que contribuïsquen al desenvolupament dels Objectius de Desenvolupament Sostenible (ODS), marcats en l'Agenda 2030 impulsada per l'Organització de les Nacions Unides (ONU); i projectes que evidencien la implantació d'estratègies didàctiques pròpies, amb metodologies que afavorisquen els aprenentatges significatius, la col·laboració i la utilització dels recursos de l'entorn.  
  
La iniciativa de posar en marxa un projecte d'investigació i innovació educativa requereix la implicació activa del professorat i el lideratge educatiu dels equips directius. Aquests projectes són una eina pedagògica idònia per a concretar i desenvolupar els plantejaments educatius de caràcter general recollits en el projecte educatiu de centre.  
  
La present convocatòria incorpora modificacions amb la voluntat de simplificar els tràmits de participació per a desenvolupar projectes d'investigació i innovació educativa. A partir d'ara, els centres docents no universitaris de titularitat pública de la Generalitat hauran de fer una única sol·licitud per a desenvolupar un nou projecte d'innovació durant els cursos acadèmics 2023-2024 i 2024-2025.  
De manera transitòria, els centres de titularitat de la Generalitat que van ser seleccionats en la convocatòria de 2022 i que implementen el segon i últim any del projecte en el curs 2023-2024, hauran de fer la sol·licitud de continuïtat en la convocatòria que es publicarà a tal efecte.  
  
De la mateixa manera, els centres sostinguts amb fons públics que van ser seleccionats en la convocatòria de 2022 i que implementen el segon i últim any del projecte en el curs 2023-2024, hauran de fer la sol·licitud de continuïtat en la convocatòria que es publicarà a tal efecte.  
  
Per tot el que s'ha exposat i fent ús de les atribucions que em confereix l'article 28 de la Llei 5/1983, de 30 de desembre, del Consell, el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, vista la proposta de la directora general d'Innovació Educativa i Ordenació i de conformitat amb aquesta, resolc:  
  
  
Primer. Objecte  
Convocar un concurs públic en règim de concurrència competitiva per a concedir assignacions econòmiques per a la realització de projectes d'investigació i innovació educativa biennals en centres docents no universitaris de titularitat pública de la Generalitat. Aquests projectes s'iniciaran en el curs 2023-2024 i hauran de tindre continuïtat durant el curs 2024-2025.  
  
Segon. Finalitats  
La present convocatòria té com a finalitat propiciar la innovació educativa a partir de projectes que desenvolupen de forma intencionada, planificada i creativa les transformacions curriculars, organitzatives i de funcionament dels centres educatius; possibiliten els canvis digitals; impulsen la implicació de les comunitats educatives, l'assoliment dels ODS marcats en l'Agenda 2030 i l'impacte de les accions educatives en l'entorn social.  
  
Tercer. Tipologia  
Els centres podran triar entre dos tipus de projectes d'investigació i innovació:  
1. Projectes d'investigació i innovació educativa globals de centre (en avant, PIIE globals):  
Es tracta de projectes que:  
- Aposten pel canvi integral en el centre.  
- Desencadenen la transformació educativa.  
- Creen ocasions d'aprenentatge vital mitjançant investigacions pedagògiques.  
- Fomenten la introducció de metodologies actives.  
- Impulsen canvis estructurals i organitzatius en el centre.  
- Compten amb una fonamentació pedagògica sòlida, una planificació acurada, una intencionalitat didàctica i, a més, són sostenibles en el temps.  
- Impliquen activament un nombre elevat de professorat, almenys el 70 % del claustre. O, en el cas de centres que no imparteixen educació infantil o primària, almenys el 70 % dels departaments.  
- Impliquen la participació de la comunitat educativa i d'entitats i agents externs de l'entorn.  
- Esdevenen font d'inspiració per a altres centres educatius, atés que mostren un impacte mesurable en l'entorn i contribueixen a la millora de la qualitat del sistema educatiu.  
- Aborden les temàtiques objecte del projecte des d'una mirada transversal, multidisciplinària, reflexiva i participativa, atés que no estan centrats en matèries específiques o en nivells concrets.  
2. Projectes d'investigació i innovació educativa (en avant, PIIE):  
  
Es tracta de projectes que responen a iniciatives específiques d'acció, investigació i intervenció organitzativa o metodològica per part de grups de professorat, amb possibilitat de col·laboració amb altres entitats o agents de l'entorn. Promouen canvis metodològics durant el procés d'ensenyament que milloren considerablement els resultats d'aprenentatge i les bones pràctiques docents.  
  
Quart. Destinataris  
Podran participar en aquesta convocatòria els centres docents no universitaris de titularitat pública de la Generalitat que inicien en el curs 2023-2024 un projecte biennal.  
No podran participar-hi centres que hagen sigut seleccionats en la convocatòria de projectes d'investigació i innovació del curs 2022-2023 amb un projecte de primer any d'implementació DOGV 9325 / 26.04.2022.  
Els centres que hagen sigut admesos en el projecte d'innovació i transferència ACORD: acció col·laborativa i recerca docent (DOGV 9560 / 23.03.2023), i ara sol·liciten participar en aquesta convocatòria han de tindre en compte que:  
- És compatible ser centre admés en el projecte ACORD i alhora ser centre seleccionat en PIIE.  
- És incompatible ser centre admés en el projecte ACORD i alhora ser centre seleccionat en PIIE global, per tant, quedaran exclosos en aquesta última convocatòria.  
  
Cinqué. Finançament  
1. El finançament de les quantitats assignades als centres educatius de titularitat de la Generalitat per al desenvolupament del primer any del projecte, amb caràcter de despesa extraordinària de funcionament, s'abonarà a càrrec del capítol II del programa pressupostari 421.50, del pressupost de la Generalitat de l'any 2023, per un import global màxim d'1.500.000 €. Aquesta quantitat es repartirà en funció de la tipologia del projecte desenvolupada en l'apartat resolutiu tercer; es destinaran 400.000 € a projectes d'investigació i innovació educativa globals, i 1.100.000 € a projectes d'investigació i innovació educativa.  
2. El finançament de les quantitats assignades per al desenvolupament del segon any del projecte s'abonaran igualment a càrrec del capítol II del programa pressupostari 421.50, del pressupost de la Generalitat de l'any 2024, sempre que hi haja disponibilitat pressupostària. Aquesta quantitat es repartirà en funció de la tipologia del projecte d'acord amb la mateixa proporcionalitat establida en el primer any del projecte.  
3. Les quantitats concedides als projectes seleccionats tindran com a finalitat ajudar a sufragar totalment o parcialment les despeses que genere la realització d'aquests projectes durant els cursos escolars a què es refereix la present convocatòria. Els centres, per tant, hauran de presentar un únic pressupost que reculla les accions o els serveis per als dos cursos de desenvolupament del projecte, 2023-2024 i 2024-2025, tenint en compte els termes d'aquesta convocatòria.   
  
Sisé. Nombre de sol·licituds per centre  
Els centres educatius podran presentar un únic projecte de forma individual, independentment de la tipologia.  
  
Seté. Característiques dels projectes  
1. Tots els projectes hauran de tindre en compte, necessàriament, les característiques següents: plurilingüisme, oportunitat, innovació, sostenibilitat, transferibilitat, participació, inclusió i avaluació.  
2. Els projectes per als quals se sol·licita ajuda hauran de ser nous i originals, estar planificats per als cursos 2023-2024 i 2024-2025 i estar inclosos en la programació general anual de cadascun dels cursos.  
  
3. Els projectes globals hauran de concretar el seu impacte en la cultura de centre, i les seues actuacions quedaran reflectides en les actualitzacions dels documents del centre (PEC, PAM, PAF) tant en el curs 2023-2024, com en el 2024-2025.  
4. En cas de desenvolupar una aplicació o programari, s'haurà d'ajustar a la normativa vigent quant a tractament de dades de caràcter personal de l'alumnat, el professorat o les famílies, concretada també en les instruccions per a l'organització i el funcionament dels centres educatius publicades per la conselleria competent en matèria d'educació.  
  
Si un projecte que desenvolupa una aplicació o programari està finalment seleccionat en la convocatòria, això no comportarà que l'aplicació obtinga drets de representativitat de la Generalitat i no podran ser publicades com a aplicacions de la Generalitat per part de l'autoria o del centre. Tampoc comportarà cap compromís per part de la conselleria amb competències en educació d'oferir-les dins del catàleg d'aplicacions per als centres educatius.  
  
Huité. Termini i lloc de presentació  
1. Els centres educatius que sol·liciten començar un PIIE o un PIIE global per als cursos 2023-2024 i 2024-2025 podran presentar la sol·licitud des de l'endemà de la publicació en el DOGV d'aquesta convocatòria fins al 28 d'abril de 2023, inclusivament.  
2. Les sol·licituds i el vídeo que cal aportar, segons l'apartat resolutiu nové, es presentaran a través de l'Oficina Virtual de la Conselleria d'Educació, Cultura i Esport (OVICE), a la qual s'accedirà segons les indicacions del manual del tràmit que es publicarà en la pàgina web següent (d'ara en avant, web d'Innovació):  
https://ceice.gva.es/va/web/innovacion-educacion/projectes-d-investigacio-i-innovacio-educativa  
  
Nové. Sol·licituds  
La direcció del centre serà l'encarregada de presentar la sol·licitud en OVICE.  
La informació i documentació a aportar, que ha de fer referència als cursos 2023-2024 i 2024-2025, és la següent:  
a) Dades del projecte.  
- Títol.  
- Declaració responsable del grau de participació.  
- Etapes educatives objecte de l'abast del projecte.  
b) Projecte.  
S'han d'emplenar en OVICE els camps de text següents:  
1. Plurilingüisme. Fomenta la normalització lingüística del valencià, dinamitza la comprensió i expressió, oral i escrita, de les llengües cooficials i de les llengües estrangeres. Concreta les actuacions en cadascuna de les llengües.  
- Actuacions que fomenten la normalització lingüística del valencià (màxim 1.000 caràcters).  
- Actuacions que fomenten el plurilingüisme (màxim 1.000 caràcters).  
2. Oportunitat. Remarca l'oportunitat del moment per al canvi o investigació proposats, ateses una sèrie de circumstàncies que afavoreixen la posada en marxa del projecte. El centre presenta un diagnòstic precís sobre allò que es vol canviar, investigar i en fa una justificació.  
  
- Justificació (màxim 2.800 caràcters).  
- Objectius generals (màxim 2.100 caràcters).  
- Objectius específics (màxim 2.100 caràcters).  
3. Innovació. Presenta un marc teòric coherent amb el projecte. Aplica metodologies actives que augmenten l'autonomia de l'alumnat en els seus aprenentatges. Es fa referència a pràctiques que faciliten la interacció i el treball cooperatiu amb un alt grau de participació de la comunitat educativa.  
- Marc teòric (màxim 2.800 caràcters).  
- Metodologies actives emprades (màxim 4.000 caràcters).  
4. Sostenibilitat. Acredita la viabilitat i autonomia del projecte, fent un ús responsable dels recursos utilitzats. Garantix la sostenibilitat al llarg del temps a partir de pràctiques pròpies del projecte d'innovació i que poden ser incorporades a la cultura del centre, quedant aquest procés reflectit en els documents del centre (PEC, PGA i PAM).  
  
- Viabilitat (màxim 1.500 caràcters).  
- Perdurabilitat (màxim 700 caràcters).  
- Recursos (màxim 700 caràcters).  
- Organització d'espais (màxim 700 caràcters).  
5. Transferència. Detalla un conjunt de pràctiques innovadores que poden aplicar-se en altres contextos educatius. S'explica el pla de difusió, amb activitats, canals i processos específics de difusió de l'experiència. Presenta exemples d'intercanvi o cooperació d'experiència professional:  
- Actuacions transferibles a altres contextos (màxim 700 caràcters).  
  
- Pla de difusió (màxim 1.400 caràcters).  
- Participació en jornades/congressos/seminaris relacionats amb la innovació, la millora educativa i la cooperació docent (màxim 700 caràcters).  
6. Participació. Fomenta la participació de tota la comunitat educativa i d'altres agents de l'entorn sociocultural del centre, fomenta la cooperació entre totes les possibles parts implicades i propicia les aliances, la comunicació i la transferència del projecte amb altres centres educatius.  
- Participació del professorat (màxim 700 caràcters).  
- Participació de la comunitat educativa i altres agents de l'entorn sociocultural (màxim 1.500 caràcters).  
- Estratègies i actuacions relacionades amb el treball cooperatiu (màxim 1.000 caràcters).  
7. Inclusió. Fomenta la igualtat d'oportunitats, la integració i la inclusió educativa i social, a través de pràctiques educatives contextualitzades a les característiques del centre, de l'entorn i de l'alumnat.  
- Foment de la igualtat d'oportunitats (màxim 700 caràcters).  
  
- Integració i inclusió educativa i social (màxim 700 caràcters).  
  
8. Avaluació. Incorpora un pla d'avaluació que concreta què s'ha d'avaluar, els agents avaluadors, el moment en què s'ha de dur a terme l'avaluació, la relació d'instruments i d'indicadors d'avaluació. Aquest pla ha de permetre extraure resultats quantitatius i qualitatius del procés, de la participació i de l'impacte del projecte.  
- Pla d'avaluació (màxim 1.400 caràcters).  
- Instruments d'avaluació (màxim 1.000 caràcters).  
- Indicadors d'avaluació (màxim 1.000 caràcters).  
- Participació d'agents implicats (màxim 1.000 caràcters).  
- Impacte del projecte (màxim 1.000 caràcters).  
9. Breu descripció del projecte (màxim 525 caràcters).  
c) Cronograma i descripció de les activitats per als dos cursos de desenvolupament del projecte.  
- Descripció de l'activitat (màxim 400 caràcters).  
- Període en què es desenvolupa l'activitat (màxim 60 caràcters).  
- Participants (màxim 150 caràcters).  
d) Vídeo de presentació.  
Transmet de forma aclaridora el canvi o millora que persegueix el projecte. Exposa l'oportunitat del moment per al canvi proposat. Presenta les actuacions i fites principals planificades. Inclou la veu dels principals agents participants de la comunitat. Mostra imatges del centre i dels mitjans i espais que estan afectats.  
El vídeo haurà de tindre una durada màxima de 3 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3).  
El fet que el vídeo supere els 3 minuts de durada implicarà l'exclusió de la participació en la convocatòria.  
e) Declaració responsable, per part de la direcció del centre, d'haver obtingut i tindre sota custòdia els drets d'imatge i so de les persones (alumnat, professorat i membres de la comunitat educativa) que apareixen en els materials audiovisuals que formen part del projecte d'acord amb el model proporcionat en el manual del tràmit. A més, declaració de compliment de la legislació vigent en matèria de propietat intel·lectual respecte de la música i continguts mostrats, segons s'indica en OVICE.  
f) Pressupost detallat del projecte per als cursos 2023-2024 i 2024-2025, amb la relació de recursos necessaris inventariables i no inventariables. A més el pressupost haurà de reflectir altres ingressos que ajuden a finançar el projecte, si és el cas.  
g) Cessió de drets de propietat intel·lectual del projecte a la Generalitat, segons s'indica en OVICE.  
h) Quantitat sol·licitada a la Conselleria d'Educació, Cultura i Esport per al desenvolupament del projecte per als cursos escolars 2023-2024 i 2024-2025, desglossada en inventariable i no inventariable.  
La quantitat sol·licitada per a despeses inventariables no podrà ser superior a la sol·licitada per a despeses no inventariables.  
i) Declaració responsable per part de la direcció del centre, segons s'indica en OVICE, d'haver informat el claustre i el consell escolar del contingut d'aquesta convocatòria i del projecte que es vol presentar, i la data de la reunió en què es va aprovar en consell escolar.  
j) Relació de docents participants en el projecte amb destinació o vacant en el centre. Aquests han de pertànyer a la base de dades de personal docent de la conselleria. S'hauran d'indicar les hores planificades de dedicació de cada docent participant (entre 10 i 60) i de la persona docent coordinadora del projecte (entre 30 i 60) durant tot el curs i la relació de tasques específiques a realitzar.  
k) Compromís, quan el projecte siga de tipologia global, de participació del centre en accions futures de la Conselleria d'Educació, Cultura i Esport, que contribuïsquen a difondre la innovació educativa.  
Cal seguir detalladament les instruccions del manual del tràmit i comprovar la informació introduïda i l'arxiu tramés, una vegada presentada la sol·licitud i abans que acabe el termini.  
  
Desé. Baremació i altres especificacions  
La baremació dels projectes atendrà els criteris següents i les indicacions donades en l'apartat resolutiu nové de la present convocatòria. Per a cadascun dels apartats s'atorgarà com a màxim la puntuació que s'hi indica.  
a) Projecte.  
1. Plurilingüisme (5 punts).  
- Actuacions que fomenten la normalització lingüística del valencià.  
  
- Actuacions que fomenten el plurilingüisme.  
2. Oportunitat (5 punts).  
- Justificació.  
- Objectius generals.  
- Objectius específics.  
3. Innovació (8 punts).  
- Marc teòric.  
- Metodologies actives emprades.  
- Cronograma i descripció de les activitats per als dos cursos de desenvolupament del projecte.  
A més, en els PIIE globals:  
- Presenta estratègies d'aplicació de la metodologia i les pràctiques innovadores que faciliten la interacció i el treball cooperatiu.  
- El cronograma incorpora l'estratègia innovadora per a la difusió de l'experiència.  
- El projecte implica la transformació global del centre al voltant de l'eix vertebrador escollit.  
Els PIIE globals hauran d'obtindre la puntuació màxima en aquest apartat.  
4. Sostenibilitat (5 punts).  
- Viabilitat.  
- Perdurabilitat.  
- Recursos.  
- Organització d'espais.  
A més, en els PIIE globals:  
- Concreta l'impacte en la cultura de centre: el projecte d'innovació queda reflectit en els documents del centre (PEC, PGA i PAM).  
5. Transferència (5 punts).  
- Actuacions transferibles a altres contextos.  
- Pla de difusió.  
- Participació en jornades/congressos/seminaris relacionats amb la innovació, la millora educativa i la cooperació docent.  
A més, en els PIIE globals:  
- Presenta intercanvi o cooperació d'experiència professional.  
- Concreta les mesures introduïdes per a fer el projecte transferible en el temps (planificació i estratègia).  
- Han d'incorporar un pla concret de difusió del projecte amb canals i processos específics de difusió.  
Els PIIE globals hauran d'obtindre la puntuació màxima en aquest apartat.  
6. Participació (5 punts).  
- Participació del professorat.  
- Participació de la comunitat educativa i altres agents de l'entorn sociocultural.  
- Estratègies i actuacions relacionades amb el treball cooperatiu.  
A més, en els PIIE globals:  
- Detalla la participació i el treball cooperatiu que implica almenys el 70 % del claustre, o per als centres que no impartisquen ensenyaments d'educació infantil o primària, almenys el 70 % dels departaments.  
- Concreta el nombre d'aliances amb agents externs per a donar suport al projecte, o amb altres centres educatius.  
Els PIIE globals hauran d'obtindre la puntuació màxima en aquest apartat.  
7. Inclusió (5 punts).  
- Actuacions que fomenten la igualtat d'oportunitats.  
- Actuacions que fomenten la integració i inclusió educativa i social.  
8. Avaluació (6 punts).  
- Pla d'avaluació.  
- Instruments d'avaluació.  
- Indicadors d'avaluació.  
- Participació dels agents implicats.  
- Impacte del projecte.  
A més els PIIE globals:  
- Han d'incorporar un pla d'avaluació que permet revisar: la planificació inicial, els processos o fases d'implantació, els canvis o millores en l'àmbit organitzatiu o curricular a partir de les noves metodologies emprades, el grau d'intervenció d'agents externs de l'entorn, així com l'impacte en els mitjans de comunicació.  
Els PIIE globals hauran d'obtindre la puntuació màxima en aquest apartat.  
9. Vídeo de presentació (6 punts).  
El vídeo ha de presentar-se en unes característiques òptimes de so i imatge.  
El vídeo transmet i inclou:  
- Canvi o millora que persegueix el projecte.  
- Oportunitat del moment per al canvi proposat.  
- Actuacions i fites principals planificades.  
- Veu dels principals agents participants de la comunitat.  
- Imatges del centre i dels mitjans i espais que estan afectats.  
  
b) Altres especificacions.  
No s'admetran com a projectes d'innovació aquelles propostes d'activitats o accions educatives habituals d'un centre, com ara el pla d'activitats complementàries i extraescolars, la celebració de festivitats i commemoracions, les accions consolidades en el centre, les activitats d'una àrea o matèria o qualsevol dels plans que conformen el projecte educatiu de centre (PEC).  
La puntuació màxima per als dos tipus de projectes serà de 50 punts. La puntuació mínima per a obtindre assignació econòmica serà de 25 punts.  
  
Onzé. Criteris per a determinar la quantia individual de l'assignació econòmica  
1. Els projectes que opten a la tipologia PIIE podran rebre un màxim de 5.000 € per a cada curs, 10.000 € màxim en total per als dos cursos.  
  
2. Els projectes que opten a la tipologia PIIE globals podran rebre un màxim de 10.000 € per a cada curs, 20.000 € màxim en total per als dos cursos.  
3. En cas que hi haja romanent en l'import parcial màxim destinat a la tipologia dels PIIE globals per a cada curs es destinarà a l'altra tipologia.  
4. La quantia de l'assignació econòmica concedida a cada projecte serà la que resulte de multiplicar la puntuació obtinguda en la valoració del projecte biennal pel valor punt prèviament determinat.  
5. El valor punt serà el que resulte de dividir la dotació màxima del pressupost de cada curs destinada als centres seleccionats d'aquesta convocatòria entre la xifra que resulte de la suma de totes les puntuacions dels projectes.  
6. La quantia de l'assignació econòmica calculada per a cada curs en cap cas superarà la meitat de la quantitat total sol·licitada pel centre per als dos cursos del projecte.  
  
Dotzé. Assignació econòmica  
Aquesta convocatòria engloba dues assignacions econòmiques anuals.  
El primer any del projecte, curs 2023-2024, el centre rebrà l'assignació econòmica calculada segons s'indica en l'apartat resolutiu onzé per a cobrir despeses derivades de la realització del projecte al llarg d'aquest curs.  
El segon any del projecte, curs 2024-2025, el centre rebrà l'assignació econòmica novament calculada segons s'indica en l'apartat resolutiu onzé per a continuar implementant el seu projecte al llarg d'aquest curs, sempre que haja justificat correctament i dins del termini les despeses realitzades en el primer any de projecte (curs 2023-2024), d'acord amb el que s'estableix en l'apartat resolutiu quinzé d'aquesta convocatòria.  
  
Tretzé. Inversió de la dotació  
1. Es podran justificar aquelles despeses identificables amb el projecte i que s'hagen pagat en els terminis marcats en l'apartat resolutiu quinzé d'aquesta convocatòria.  
2. Les assignacions econòmiques no es poden destinar a la realització d'obres ni infraestructures.  
3. Com que es tracta de projectes per a dos anys, es pot destinar fins al 50 % de l'assignació econòmica concedida en cadascun dels dos cursos escolars a material inventariable.  
4. Els centres no podran subcontractar totalment les activitats incloses en el projecte.  
5. Pel que fa a l'adquisició d'equipament i productes TIC, els centres hauran de tindre en compte el catàleg publicat per la DGTIC de la Conselleria d'Hisenda i Model Econòmic en la pàgina Delegatic.  
https://ceice.gva.es/va/delegatic  
L'Administració delega en les direccions dels centres únicament l'adquisició de l'equipament i productes TIC inclosos explícitament en aquest catàleg i d'acord amb les condicions que s'hi especifiquen. Per això, queda expressament prohibida l'adquisició d'aquells que no apareixen en aquest, per exemple, ordinadors de qualsevol tipus.  
  
Només es podran adquirir llicències o subscripcions d'aplicacions que estiguen autoritzades en la pàgina Delegatic i s'haurà de donar compliment a la normativa vigent en protecció de dades, concretada en les instruccions per a l'organització i el funcionament dels centres. No es podran adquirir aquelles que tinguen com a finalitat la comunicació amb famílies o alumnat, o bé aquelles que facen seguiment del progrés de l'alumnat, sense autorització de la conselleria amb competències en educació.  
  
Catorzé. Termini de resolució i notificació  
El termini màxim per a resoldre la convocatòria és de sis mesos des de la data d'efecte. Vençut el termini sense haver-se notificat cap resolució expressa, els centres podran considerar desestimades les seues sol·licituds per silenci administratiu.  
El requeriment d'esmenes, la resolució provisional i la definitiva de la convocatòria amb la relació dels projectes no seleccionats i els motius, i dels projectes seleccionats i els imports de les assignacions econòmiques concedides, es publicaran en el web d'Innovació. Aquesta publicació substituirà la notificació. La relació definitiva es publicarà en el Diari Oficial de la Generalitat Valenciana.  
La publicació del requeriment d'esmenes anirà acompanyada de la relació de centres interessats que hagen d'esmenar la falta o lliurar la documentació complementària que se sol·licite, amb indicació que, si no ho fan en un termini de 5 dies hàbils, es considerarà que han desistit de la seua sol·licitud.  
No es podran esmenar, transformar o ampliar els projectes i vídeos presentats en la sol·licitud.  
La resolució provisional contindrà la relació de centres educatius amb projectes seleccionats, en la qual s'indicarà la puntuació total obtinguda i la quantia econòmica proposada en concepte d'assignació per al curs 2023-2024. A més, la resolució provisional contindrà la relació de centres educatius amb projectes no seleccionats, en la qual s'indicaran els motius de desestimació del projecte. Quan l'exclusió estiga motivada per la puntuació obtinguda pel projecte, bé siga per no haver obtingut la puntuació mínima requerida en l'apartat resolutiu desé, o bé per no haver obtingut la puntuació màxima requerida per a PIIE global en els apartats indicats en l'apartat resolutiu desé, es publicarà també la puntuació obtinguda pel projecte.  
  
Es concedirà un termini de 10 dies hàbils, comptats a partir de l'endemà de la publicació de la relació provisional en el web d'Innovació, per a presentar, si escau, la documentació següent:  
- Escrit de desistiment.  
- Al·legacions.  
En el període d'al·legacions es podrà sol·licitar la revisió del procediment o desistir; però no es podran esmenar, transformar o ampliar els projectes i vídeos presentats en la sol·licitud.  
Transcorregut el termini, comprovats els escrits de desistiment, estudiades i, si escau, ateses les al·legacions presentades, l'òrgan instructor del procediment elevarà la proposta definitiva a la direcció general competent en matèria d'innovació educativa, que resoldrà la convocatòria per delegació de la consellera.  
La resolució definitiva contindrà la relació de centres educatius amb projectes seleccionats, en la qual s'indicarà la puntuació total obtinguda i les dotacions econòmiques corresponents al curs 2023-2024. A més, la resolució definitiva contindrà la relació de centres educatius amb projectes no seleccionats, en la qual s'indicaran els motius de desestimació del projecte. Quan l'exclusió estiga motivada per la puntuació obtinguda pel projecte, bé siga per no haver obtingut la puntuació mínima requerida en l'apartat resolutiu desé, o bé per no haver obtingut la puntuació màxima requerida per a PIIE global en els apartats indicats en l'apartat resolutiu desé, es publicarà també la puntuació obtinguda pel projecte.  
Una vegada desenvolupat i justificat el primer any de projecte, es publicarà en el web d'Innovació la relació provisional de centres que compleixen els requisits per a la continuïtat en el segon any i la quantitat atorgada per al curs 2024-2025. També es publicarà la relació provisional de centres que no compleixen els requisits per a la seua continuïtat. Els centres disposaran de 10 dies hàbils per a presentar al·legacions. Revisades aquestes, l'òrgan instructor del procediment elevarà la proposta de resolució definitiva a la direcció general competent en matèria d'innovació educativa, que resoldrà la convocatòria per delegació de la consellera. Aquesta relació definitiva es publicarà en el DOGV.  
  
  
Quinzé. Condicions i terminis de la justificació del desenvolupament dels projectes i la dotació obtinguda  
Els centres hauran de justificar la realització material del projecte en els termes següents:  
1. La dotació percebuda i les despeses generades del projecte es reflectiran, des de la data d'efecte, en els apartats corresponents de la gestió econòmica en ITACA, fins al 31 de maig de 2024 el primer curs; i fins al 30 de maig de 2025, el segon curs.  
1.1. La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA.  
1.2. Les despeses s'inscriuran des de la data d'efecte, en el subcompte justificatiu 226PIIE dins de la gestió econòmica d'ITACA, específic per tal de comptabilitzar les despeses d'aquestes assignacions econòmiques per a desenvolupar projectes d'investigació i innovació educativa. Aquest subcompte té dos subapartats: un per a comptabilitzar les despeses en material no inventariable 226PIIE NI, i un altre per a comptabilitzar les despeses en material inventariable 226PIIE I.  
2. Els centres hauran d'adjuntar la justificació de l'import de l'assignació concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
3. Tràmit de justificació en OVICE.  
Abans del 14 de juny de 2024, la direcció del centre haurà de justificar el primer any del projecte (curs 2023-2024).  
Si el centre no ha pogut invertir la totalitat de l'ajuda rebuda per al primer any del projecte, la quantitat no gastada es minorarà de la quantia obtinguda per al segon any del projecte.  
La falta de justificació o justificació incorrecta dins del termini impossibilitarà la continuïtat del projecte dins del marc d'aquesta convocatòria en el curs 2024-2025. En aquest cas, tampoc podrà ser seleccionat amb un projecte nou en la convocatòria publicada en 2024.  
Abans del 13 de juny de 2025, la direcció del centre haurà de justificar el segon any del projecte (curs 2024-2025).  
La falta de justificació dins del termini o justificació incorrecta, impossibilitarà ser seleccionat amb un projecte nou en la convocatòria que es publique en 2025.  
El tràmit de justificació requereix la informació següent:  
3.1. Memòria.  
3.1.1. Memòria del primer any (curs 2023-2024).  
S'hauran d'emplenar els apartats següents:  
- Objectius assolits (màxim 1.000 caràcters).  
- Accions realitzades (màxim 1.500 caràcters).  
- Participació dels agents implicats (màxim 1.500 caràcters).  
  
- Seguiment del pla d'avaluació (màxim 1.500 caràcters).  
- Fortaleses i febleses detectades (màxim 1.500 caràcters).  
- Si escau, modificacions del cronograma del segon any (màxim 1.500 caràcters).  
3.1.2 Memòria del segon any (curs 2024-2025).  
S'hauran d'emplenar els apartats següents:  
- Accions realitzades (màxim 1.500 caràcters).  
- Metodologies emprades (màxim 1.500 caràcters).  
- Participació dels agents implicats (màxim 1.500 caràcters).  
  
- Grau d'assoliment dels objectius, resultats i impacte (màxim 1.500 caràcters).  
- Avaluació final del projecte (màxim 1.500 caràcters).  
- Sostenibilitat i perdurabilitat en la cultura del centre (màxim 1.500 caràcters).  
- Difusió i transferència (màxim 1.500 caràcters).  
- Conclusions (màxim 800 caràcters).  
3.2. Vídeo.  
Aportació de vídeo memòria en el tràmit de justificació del segon any (curs 2024-2025).  
El vídeo haurà de reflectir l'evolució del projecte al llarg dels dos cursos i l'impacte que ha generat a partir d'imatges, entrevistes i opinions dels diferents agents de la comunitat educativa. Tindrà una durada màxima de 3 minuts i una grandària màxima de 50 MB. Haurà de presentar-se en format MP4 (còdec de vídeo H.264 i còdec d'àudio AAC o MP3).  
Aquest vídeo podrà ser publicat en el mapa PIIE.  
3.3. Justificació de l'import de l'assignació econòmica.  
Declaració responsable d'haver invertit la totalitat de la dotació rebuda en materials i serveis directament relacionats amb el projecte, en coherència amb el seu pressupost i d'acord amb els requeriments detallats en l'apartat resolutiu tretzé:  
- Les despeses dedicades a béns inventariables no superen el 50 % de la dotació rebuda.  
- Entre les despeses no estan incloses la realització d'obres ni d'infraestructures.  
- No s'han subcontractat totalment les activitats del projecte.  
- En el cas que s'hagen adquirit productes TIC:  s'ha fet d'acord amb les competències delegades en el catàleg Delegatic https://ceice.gva.es/va/delegatic i d'acord amb les condicions que s'hi especifiquen; i quant a les llicències o subscripcions de programari o plataformes autoritzades, s'ha fet donant compliment a la normativa vigent en protecció de dades i a les instruccions d'inici de curs.  
  
3.4. Acta de participació final de les persones participants en el projecte d'innovació del centre: s'emplenarà l'apartat corresponent d'OVICE, on es farà constar el número del document d'identitat de la persona coordinadora del projecte i de les persones participants. Aquests han de pertànyer a la base de dades de personal docent de la conselleria, i tindre destinació o vacant en el centre. S'hauran d'indicar expressament les hores de dedicació de cada docent participant (entre 10 i 60) i de la persona coordinadora del projecte (entre 30 i 60) durant tot el curs, i la relació de tasques específiques realitzades.  
  
Les dades de participació no es podran modificar una vegada conclòs el termini de justificació.  
3.5. Declaració responsable, a emplenar en OVICE per la direcció del centre, d'haver exposat públicament la relació de docents participants en el projecte d'innovació, al claustre, durant un mínim de deu dies lectius abans del 14 de juny de 2024 en el primer any i 13 de juny de 2025 en el segon any. Aquesta relació haurà de contindre NIF xifrat, nom i cognoms, hores de dedicació i tasques realitzades, coincident amb l'acta de participació final de les persones participants en el projecte d'innovació.  
3.6. Materials didàctics generats, si és el cas. Hauran d'estar comprimits en un únic arxiu que no podrà superar els 50 MB. Hauran de ser sempre arxius optimitzats, que ocupen el mínim possible i, caldrà adequar el pes de les imatges que contenen.  
  
Setzé. Certificació d'hores al professorat  
La direcció general en matèria d'innovació educativa comprovarà que es reuneixen les condicions requerides per a la certificació de participació en projectes d'innovació justificats dins del termini establit i d'acord amb la informació aportada en el tràmit de justificació. Una vegada es tanque aquest tràmit de justificació, no es podran modificar les dades de participació.  
En aplicació de l'Ordre 65/2012, de 26 d'octubre, de la Subdirecció General de Formació del Professorat, que estableix el model de formació permanent del professorat i el disseny, reconeixement i registre de les activitats formatives; i d'acord amb l'Ordre 31/2016, de 4 de juliol, de la Conselleria d'Educació, Investigació, Cultura i Esport, que estableix la certificació de participació en projectes d'innovació, cada docent podrà obtindre fins a un màxim de 60 hores de reconeixement de formació per la participació en projectes d'innovació:  
  
- La persona coordinadora del projecte d'innovació rebrà una certificació entre 30 i 60 hores com a participant del projecte.  
- El professorat participant en el projecte d'innovació rebrà una certificació entre 10 i 60 hores com a participant del projecte.  
  
Desseté. Assessorament dels projectes  
L'assessorament dels projectes d'innovació es farà a través del Servei d'Innovació i Qualitat de la Direcció General d'Innovació Educativa i Ordenació, mitjançant el correu ebzztaoiz@uns.xj.  
  
Dihuité. Cessió de drets  
La persona representant legal del centre haurà de cedir els drets de reproducció, distribució, comunicació, difusió i transformació del projecte, dels materials didàctics derivats i del vídeo, d'acord amb el que disposa la base vint-i-setena de l'ordre que aprova les bases reguladores, segons s'indica en OVICE, perquè la conselleria competent en matèria d'educació puga aportar-ho al repositori del mapa de geolocalització de projectes d'investigació i innovació educativa i faça la difusió dels projectes que considere oportuns.  
  
La difusió dels projectes que faça la Conselleria d'Educació, Cultura i Esport sempre es farà sota condicions d'ús d'una llicència Creative Commons BY-SA (Reconeixement - CompartirIgual).  
En cas de publicació del projecte, del material audiovisual o dels recursos educatius generats, aquesta s'haurà de fer en les mateixes condicions de CC-BY-SA. La publicació haurà d'indicar: «Aquest projecte / material audiovisual / recurs educatiu ha rebut una assignació econòmica per part de la conselleria competent en matèria d'educació de la Generalitat».  
  
Denové. Protecció de dades  
1. La gestió de les assignacions econòmiques objecte d'aquesta convocatòria comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46749 València. Correu electrònic: wijzdmzvlnhtltjdnyikjlpn@ymd.hn.  
b) Delegació de Protecció de Dades de la Generalitat. Passeig de l'Albereda, 16. 46504 València. Correu electrònic: cvj@dxf.dv.  
c) Finalitat del tractament: avaluar i seleccionar projectes d'investigació i innovació educativa que resulten d'interés i gestionar la concessió, execució i justificació d'assignacions econòmiques que permeten dur-los a terme. Quant al contingut dels vídeos i la forma de garantir el compliment de la normativa de protecció de dades de les persones que hi apareguen, caldrà seguir les instruccions que es faciliten des de la conselleria.  
d) La base de legitimació general aplicable al tractament de dades és la prevista en l'article 6.1) del RGPD (el tractament és necessari per al compliment d'una missió realitzada en interés públic o en l'exercici de poders públics conferits pel responsable del tractament).  
  
e) Quan la persona sol·licitant, o qui la represente legalment, aporte dades de caràcter personal de terceres persones en el procediment administratiu, especialment en la fase de justificació de l'assignació econòmica, tindrà l'obligació d'informar-les en els termes que estableix aquesta clàusula.  
f) Persones destinatàries de les dades: no està prevista la comunicació de dades personals, ni aquestes seran objecte de transferències internacionals.  
g) La conselleria responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
h) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
i) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar de la conselleria responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegada de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc22094 A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en l'enllaç següent:  
 www.ceice.gva.es/va/registre-de-tractament-de-dades  
  
Vinté. Delegació  
Es delega en la persona titular de la direcció general competent en matèria d'innovació educativa la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per al compliment i l'aplicació d'aquesta resolució, i també per a resoldre i notificar totes les incidències que es plantegen en la seua interpretació i execució.  
  
  
Vint-i-uné. Eficàcia  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
València, 24 de març de 2023.- La consellera d'Educació, Cultura i Esport: Raquel Tamarit Iranzo.